കോഴിക്കോട് കെ.എസ്.ആര്.ടി.സി. സമുച്ചയ നിര്മ്മാണം : പാലാരിവട്ടം മോഡല് അഴിമതിയെന്ന് വ്യക്തമായിട്ടും അന്വേഷിക്കാന് നടപടിയില്ല കോഴിക്കോട് : കോഴിക്കോട് കെ.എസ്.ആര്.ടി.സി. സമുച്ചയ നിര്മ്മാണത്തില് നടന്നത് പാലാരിവട്ടം മോഡല് അഴിമതിയെന്ന് വ്യക്തമായിട്ടും അന്വേഷിക്കാന് നടപടിയില്ല. വിജിലന്സിന്റെ അന്വേഷണ പരിധിയില് അഴിമതി ഉള്പ്പെടുന്നുമില്ല. രണ്ടാം നിലയിലെ ചോര്ച്ചയില് മാത്രം അന്വേഷണം ഒതുക്കി കുറ്റക്കാരെ സംരക്ഷിക്കാനുള്ള ചരടുവലികള് അണിയറയില് സജീവം. ആദ്യഘട്ട എസ്റ്റിമേറ്റ് തുക ചട്ടം ലംഘിച്ച് പതിമടങ്ങായി ഉയര്ത്തി കരാര് കമ്ബനിയെ വഴിവിട്ട് സഹായിച്ചതില് തുടങ്ങി നിര്മ്മാണത്തിലെ അഴിമതി. അന്നത്തെ ഗതാഗത മന്ത്രിയും ചീഫ് സെക്രട്ടറിയും പ്രത്യേകം യോഗം ചേര്ന്നാണ് പല ചട്ടലംഘനങ്ങളും നിയമാനുസൃതമാക്കി മാറ്റിയത്. കോഴിക്കോട് കോര്പ്പറേഷന്റെ എതിര്പ്പ് പോലും അവഗണിച്ചായിരുന്നു നിര്മാണം. അശാസ്ത്രീയ നിര്മ്മാണരീതിയാണ് അവലംബിക്കുന്നതെന്ന് തുടക്കത്തില് തന്നെ ചൂണ്ടികാണിച്ചിട്ടും അധികൃതര് കണ്ടില്ലെന്ന് നടിച്ചു. 2015ല് നിര്മ്മാണം പൂര്ത്തിയായിട്ടും തുറന്നുകൊടുക്കാന് വൈകിയതിന് പിന്നില് കോര്പ്പറേഷന് അനുമതി നല്കാത്തതും കാരണമായി. വി.എസ്. സര്ക്കാറിന്റെ കാലത്ത് നിര്മ്മാണം തുടങ്ങിയ കെ.എസ്.ആര്.ടി.സി. സമുച്ചയം സി.പി.എം നേട്ടങ്ങളുടെ പട്ടികയില് ഉള്പ്പെടുത്തി തെരഞ്ഞെടുപ്പ് പ്രചാരണത്തിന് ഉപയോഗിച്ചെങ്കിലും ഇപ്പോള് മിണ്ടാട്ടമില്ല. യു.ഡി.എഫിന്റെ പേരിലേക്ക് കുറ്റം ചാര്ത്താനാണ് ഗതാഗത മന്ത്രി ആന്റണി രാജുവും തയ്ായറായത്. പാലാരവട്ടം മോഡല് അഴിമതിയാണ് നടന്നതെന്ന് വ്യക്തമായിട്ടും സി.പി.എമ്മിനെതിരായ ആയുധമാക്കി പ്രയോഗിക്കാന് യു.ഡി.എഫും മടിക്കുന്നു. സമുച്ചയ നിര്മ്മാണത്തിലെ അശാസ്ത്രീയതയും പാളിച്ചയും കണ്ടെത്തി ചെന്നൈ ഐ.എ.ടി. റിപ്പോര്ട്ട് നല്കി ദിവസങ്ങള്ക്ക് ശേഷം ഇന്നലെയാണ് ഡി.സി.സി. നേതൃത്വം സര്ക്കാറിനെതിരേ വിമര്ശനവുമായി രംഗത്തെത്തിയത്. 1999 ലെ കേരള മുന്സിപ്പാലിറ്റി ബില്ഡിംഗ് റൂള്സിലെ അഞ്ച് വ്യവസ്ഥകളാണ് കെട്ടിട നിര്മ്മാണത്തില് ലംഘിച്ചതെന്ന് കാണിച്ച് കോര്പ്പറേഷന് കത്ത് നല്കിയിരുന്നെങ്കിലും നടപടിയുണ്ടായില്ല. നിര്മ്മിക്കാനുദ്ദേശിച്ച കെട്ടിടത്തിന്റെ പ്ലാന് സമര്പ്പിച്ചില്ല, സ്ഥല പരിമിതി കണക്കിലെടുക്കാതെ കൂടുതല് അളവില് കെട്ടിടം നിര്മിച്ചു. അഗ്നി രക്ഷാ ഉപകരണങ്ങളടക്കം അത്യാവശ്യ ഘട്ടത്തില് കെട്ടിടത്തിലേക്ക് എത്തിക്കാനുള്ള സൗകര്യമില്ല. റോഡില് നിന്ന് നിശ്ചിത അകലം പാലിച്ചില്ല എന്നിവയടക്കമുള്ള കാരണങ്ങള് ചൂണ്ടികാട്ടി കോര്പ്പറേഷന് പെര്മിറ്റ് നല്കിയിരുന്നില്ല. മാത്രമല്ല, 12 ലക്ഷത്തിലേറെ രൂപ പിഴ ചുമത്തുകയും ചെയ്തു. എന്നാല് ഇതെല്ലാം സര്ക്കാറിന്റെ പ്രത്യേക ഉത്തരവിലൂടെ മറികടന്നാണ് സമുച്ചയം പൂര്ത്തീയാക്കി നാടിന് സമര്പ്പിച്ചത്. സിമന്റും കമ്ബിയും ആവശ്യത്തിന് ചേര്ക്കാതെ അശാസ്ത്രീയ രീതിയില് നിര്മിച്ച് കെട്ടിടത്തിന് ബലക്ഷയമുണ്ടെന്നും പുതുക്കി പണിയണമെന്നും കാണിച്ച് ചെന്നൈ ഐ.ഐ.ടി. നല്കിയ റിപ്പോര്ട്ടിന്റെ ചുവടുപിടിച്ചാണ് വിജിലന്സും അന്വേഷണം നടത്തുന്നത്. എന്നാല് ടെണ്ടര് തുക ചട്ട വിരുദ്ധമായി ഉയര്ത്തിയതടക്കമുള്ള അഴിമതി അന്വേഷണ പരിധിയില് ഉള്പ്പെടുത്തിയിട്ടുമില്ല. 20 കോടി എന്ന എസ്റ്റിമേറ്റ് തുക ഉറപ്പിച്ചാണ് നിര്മാണ കമ്ബനിയ്ക്ക് കരാര് നല്കിയത്. പിന്നീടത് 49 കോടിയാക്കി ഉയര്ത്തി. തുടര്ന്ന് 54 കോടിയിലേക്ക് ഉയര്ന്നു. അവസാനം നിര്മ്മാണം പൂര്ത്തിയായപ്പോള് ചെലവഴിച്ചതാകട്ടെ 75 കോടിയോളം. എസ്റ്റിമേറ്റ് അംഗീകരിച്ച് കരാര് നല്കിയാല് പിന്നെ ഇത്തരത്തില് തുക ഉയര്ത്താന് പാടില്ലെന്നിരിക്കെ ഇതിന് പിന്നില് നടന്നത് പാലാരിവട്ടത്തെക്കാള് വലിയ അഴിമതിയാണെന്നും വ്യക്തം. ഇക്കാര്യത്തിലൊന്നും അന്വേഷണം നടത്താതെ ചോര്ച്ച അടയ്ക്കാനുള്ള മാര്ഗം തേടിയും രൂപകല്പ്പനയിലെ പിഴവ് ചൂണ്ടികാട്ടിലും കണ്ണടച്ച് ഇരുട്ടാക്കാനുള്ള നടപടിയാണ് അധികൃതരുടെ ഭാഗത്തുനിന്നുള്ളത്. വെള്ളാനയായി കെട്ടിട സമുച്ചയത്തെ കണ്ട ഉദ്യോഗസ്ഥരും അന്നത്തെ ഭരണകര്ത്താക്കളും അണിയറിയില് ഇപ്പോഴും സജീവം. വൈകിയാണെങ്കിലും കോണ്ഗ്രസ് അടക്കമുള്ള സംഘടനകള് രംഗത്തിറങ്ങുകയും പ്രക്ഷോഭം ശക്തിപ്പെടുത്താനുമാണ് തീരുമാനം. കെ എസ് ആര് ടി സി ബസ് സ്റ്റാന്റ് നിര്മാണത്തിലെ അഴിമതിയില് സിറ്റിംഗ് ജഡ്ജിയുടെ നേതൃത്വത്തിലുള്ള ജ്യൂഡീഷ്യല് അന്വേഷണം വേണമെന്ന് കോഴിക്കോട് ഡിസിസി പ്രസിഡന്റ് അഡ്വ കെ പ്രവീണ് കുമാര് ആവശ്യപ്പെട്ടു. ഈ ആവശ്യമുന്നയിച്ച് കോണ്ഗ്രസ് ശക്തമായ സമരപരിപാടികളിലേക്ക് നീങ്ങും.ആദ്യഘട്ടത്തില് 16ന് വൈകീട്ട് മൂന്ന് മണിക്ക് ബസ് സ്റ്റാന്റിന് മുന്നില് നടത്തുന്ന പ്രതിഷേധ സമരം പ്രതിപക്ഷ നേതാവ് വി ഡി സതീശന് ഉദ്ഘാടനം ചെയ്യും. കെട്ടിടത്തിന്റെ നിര്മ്മാണത്തില് അപാകത വന്നതില് നിന്നും ഇടതു സര്ക്കാരിന് ഒഴിഞ്ഞു മാറാനാവില്ല.വി എസ് അച്ചുതാന്ദന് മുഖ്യമന്ത്രിയായ കാലത്താണ് കെട്ടിടസമുച്ചയം നിര്മ്മിക്കാന് തീരുമാനിച്ചത്. എ പ്രദീപ്കുമാര് എം എല് എ സമര്പ്പിച്ച ബി ഒ ടി അടിസ്ഥാനത്തിലുള്ള പ്ര?പ്പോസല് പ്രകാരമാണ് തുടര്നടപടിയുണ്ടായതെന്നും കോണ്ഗ്രസ് ആരോപിച്ചു. 2021ല് നിലവിലുള്ള മാര്ക്കറ്റ് നിരക്കില് നിന്നും കുറഞ്ഞ നിരക്കിലാണ് അലിഫ് കമ്ബിനിക്ക് കെട്ടിടം പാട്ടകരാര് നല്കിയത്. സി പി എമ്മിലെ ഉന്നതര് ഇടപെട്ടാണ് ഈ കമ്ബിനിയ്ക്ക് കരാര് നല്കിയത്. ഐ ഐ ടിയുടെ റിപ്പോര്ട്ടിന്റെ അടിസ്ഥാനത്തില് പാലാരിവട്ടം പാലത്തിന്റെ മാതൃകയിലുള്ള നടപടികള് കെ എസ് ആര് ടി സിയുടെ കാര്യത്തിലും അനിവാര്യമാണെന്ന് പ്രവീണ്കുമാര് ആവശ്യപ്പെട്ടു.